CELEX: 32015R1206
Language: sl
Date: 2015-07-23 00:00:00
Title: Izvedbena uredba Komisije (EU) 2015/1206 z dne 23. julija 2015 o ustavitvi protisubvencijskega postopka za uvoz hladno valjanih ploščatih izdelkov iz nerjavnega jekla s poreklom iz Ljudske republike Kitajske in razveljavitvi Izvedbene uredbe (EU) št. 1331/2014 o obvezni registraciji uvoza hladno valjanih ploščatih izdelkov iz nerjavnega jekla s poreklom iz Ljudske republike Kitajske in Tajvana

24.7.2015   
            
            
               SL
            
            
               Uradni list Evropske unije
            
            
               L 196/4
            
         IZVEDBENA UREDBA KOMISIJE (EU) 2015/1206
   z dne 23. julija 2015
   o ustavitvi protisubvencijskega postopka za uvoz hladno valjanih ploščatih izdelkov iz nerjavnega jekla s poreklom iz Ljudske republike Kitajske in razveljavitvi Izvedbene uredbe (EU) št. 1331/2014 o obvezni registraciji uvoza hladno valjanih ploščatih izdelkov iz nerjavnega jekla s poreklom iz Ljudske republike Kitajske in Tajvana
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 597/2009 z dne 11. junija 2009 o zaščiti proti subvencioniranemu uvozu iz držav, ki niso članice Evropske skupnosti (1) („osnovna protisubvencijska uredba“), in zlasti členov 14 in 24 Uredbe,
   ob upoštevanju naslednjega:
   1.   POSTOPEK
   
   1.1   Začetek
   
   
               (1)
            
            
               Evropska komisija („Komisija“) je 14. avgusta 2014 z obvestilom, objavljenim v Uradnem listu Evropske unije
                   (2) („obvestilo o začetku“), napovedala začetek protisubvencijskega postopka v zvezi z uvozom hladno valjanih ploščatih izdelkov iz nerjavnega jekla s poreklom iz Ljudske republike Kitajske („protisubvencijski postopek“).
            
         
               (2)
            
            
               Protisubvencijski postopek je bil uveden na podlagi pritožbe, ki jo je 1. julija 2014 vložil Eurofer („pritožnik“) v imenu proizvajalcev Unije, ki predstavljajo več kot 25 % celotne proizvodnje hladno valjanih ploščatih izdelkov iz nerjavnega jekla v Uniji.
            
         
               (3)
            
            
               Pritožba je vsebovala dokaze prima facie o subvencioniranju tega izdelka in znatni škodi, ki je zaradi tega nastala, kar se je štelo za zadostno utemeljitev za uvedbo postopka.
            
         
               (4)
            
            
               Komisija je o tem uradno obvestila pritožnika, druge znane proizvajalce Unije, znane proizvajalce izvoznike v Ljudski republiki Kitajski („LRK“), organe LRK, znane uvoznike, dobavitelje, uporabnike in trgovce kot tudi združenja, za katere je znano, da jih uvedba preiskave zadeva, in jih povabila k sodelovanju. Zainteresirane strani so imele možnost, da pisno izrazijo svoja stališča in zahtevajo zaslišanje v roku iz obvestila o začetku.
            
         1.2   Vzporedni protidampinški postopek
   
   
               (5)
            
            
               Komisija je 26. junija 2014 z obvestilom, objavljenim v Uradnem listu Evropske unije
                   (3), napovedala začetek protidampinškega postopka glede uvoza hladno valjanih ploščatih izdelkov iz nerjavnega jekla s poreklom iz LRK in Tajvana v skladu s členom 5 Uredbe Sveta (ES) št. 1225/2009 (4) (osnovna protidampinška uredba).
            
         
               (6)
            
            
               Komisija je 24. marca 2015 sprejela Izvedbeno uredbo (EU) 2015/501 (5) o uvedbi začasne protidampinške dajatve na uvoz hladno valjanih ploščatih izdelkov iz nerjavnega jekla s poreklom iz LRK in Tajvana. Preiskava še poteka.
            
         1.3   Registracija
   
   
               (7)
            
            
               Na podlagi zahtevka pritožnika, podprtega z zahtevanimi dokazili, je Komisija 15. decembra 2014 sprejela Izvedbeno Uredbo (EU) št. 1331/2014 (6) o obvezni registraciji uvoza hladno valjanih ploščatih izdelkov iz nerjavnega jekla s poreklom iz LRK in Tajvana, in sicer z začetkom veljavnosti od 17. decembra 2014 dalje.
            
         
               (8)
            
            
               Registracija uvoza za namene vzporedne protidampinške preiskave je bila ukinjena z Izvedbeno uredbo (EU) 2015/501. Registracija uvoza za namene protisubvencijskega postopka se je nadaljevala.
            
         2.   UMIK PRITOŽBE IN USTAVITEV POSTOPKA
   
   
               (9)
            
            
               Pritožnik je z dopisom Komisiji z dne 11. maja 2015 uradno umaknil svojo pritožbo.
            
         
               (10)
            
            
               V skladu s členom 14(1) osnovne protisubvencijske uredbe se postopek lahko ustavi, če pritožnik umakne pritožbo, razen če ta ustavitev ne bi bila v interesu Unije.
            
         
               (11)
            
            
               Komisija je menila, da bi bilo treba ta protisubvencijski postopek ustaviti, saj v zadevni preiskavi ni bilo ugotovljeno, da ta ustavitev ne bi bila v interesu Unije. Zainteresirane strani so bile o tem obveščene in so imele možnost predložiti pripombe. Komisija ni prejela pripomb, ki bi kazale, da takšen zaključek ne bi bil v interesu Unije.
            
         
               (12)
            
            
               Komisija zato ugotavlja, da bi bilo treba protisubvencijski postopek v zvezi z uvozom v Unijo hladno valjanih ploščatih izdelkov iz nerjavnega jekla s poreklom iz LRK ustaviti brez uvedbe ukrepov.
            
         3.   RAZVELJAVITEV IZVEDBENE UREDBE KOMISIJE (EU) št. 1331/2014
   
   
               (13)
            
            
               Glede na navedeno bi bilo treba v skladu s členom 24(5) osnovne protisubvencijske uredbe ukiniti registracijo uvoza za namene protisubvencijske preiskave. Zato bi bilo treba razveljaviti Izvedbeno uredbo (EU) št. 1331/2014.
            
         
               (14)
            
            
               Ta uredba je v skladu z mnenjem odbora, ustanovljenega s členom 15(1) Uredbe (ES) št. 1225/2009 –
            
         SPREJELA NASLEDNJO UREDBO:
   Člen 1
   Protisubvencijski postopek v zvezi z uvozom v Unijo hladno valjanih ploščatih izdelkov iz nerjavnega jekla s poreklom iz Ljudske republike Kitajske, trenutno uvrščenih pod oznake KN 7219 31 00, 7219 32 10, 7219 32 90, 7219 33 10, 7219 33 90, 7219 34 10, 7219 34 90, 7219 35 10, 7219 35 90, 7220 20 21, 7220 20 29, 7220 20 41, 7220 20 49, 7220 20 81 in 7220 20 89, se ustavi.
   Člen 2
   Izvedbena uredba (EU) št. 1331/2014 o obvezni registraciji uvoza hladno valjanih ploščatih izdelkov iz nerjavnega jekla s poreklom iz Ljudske republike Kitajske in Tajvana se razveljavi.
   Člen 3
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 23. julija 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 188, 18.7.2009, str. 93.
   
      (2)  UL C 267, 14.8.2014, str. 17.
   
      (3)  UL C 196, 26.6.2014, str. 9.
   
      (4)  Uredba Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (UL L 343, 22.12.2009, str. 51).
   
      (5)  Izvedbena uredba Komisije (EU) 2015/501 z dne 24. marca 2015 o uvedbi začasne protidampinške dajatve na uvoz hladno valjanih ploščatih izdelkov iz nerjavnega jekla s poreklom iz Ljudske republike Kitajske in Tajvana (UL L 79, 25.3.2015, str. 23).
   
      (6)  Izvedbena uredba Komisije (EU) št. 1331/2014 z dne 15. decembra 2014 o obvezni registraciji uvoza hladno valjanih ploščatih izdelkov iz nerjavnega jekla s poreklom iz Ljudske republike Kitajske in Tajvana (UL L 359, 16.12.2014, str. 90).